ฝนตกทั่วฟ้าขึ้นค่าตั๋วบีทีเอส
ในที่สุดบริษัท บีทีเอส กรุ๊ป โฮลดิ้งส์ (BTS) ก็ประกาศปรับขึ้นค่าโดยสารสูงกว่าที่ตลาดคาดไว้ มีผลวันที่ 1 มิ.ย. 2556 แม้ว่าจะล่าช้ากว่ากำหนดไป 1 เดือน แต่นับว่าอัตราขึ้นสูงกว่าที่ตลาดคาด 57% และส่งผลดีต่อทั้ง BTS และกองทุนโครงสร้างพื้นฐานระบบขนส่งมวลชนทางรางบีทีเอสโกรท (BTSGIF)
6 พ.ค. 2556

ในที่สุดบริษัท บีทีเอส กรุ๊ป โฮลดิ้งส์ (BTS) ก็ประกาศปรับขึ้นค่าโดยสารสูงกว่าที่ตลาดคาดไว้ มีผลวันที่ 1 มิ.ย. 2556 แม้ว่าจะล่าช้ากว่ากำหนดไป 1 เดือน แต่นับว่าอัตราขึ้นสูงกว่าที่ตลาดคาด 57% และส่งผลดีต่อทั้ง BTS และกองทุนโครงสร้างพื้นฐานระบบขนส่งมวลชนทางรางบีทีเอสโกรท (BTSGIF)
การขึ้นค่าตั๋วครั้งนี้เป็นครั้งที่ 2 จากครั้งแรกในวันที่ 1 ธ.ค. 2549 ที่ปรับขึ้นจาก 10-40 บาท เป็น 15-40 บาท และในครั้งนี้เป็น 15-42 บาท
BTS คงค่าตั๋วสำหรับเส้นทางระยะสั้น (12 สถานี) ในระดับต่ำ และปรับค่าตั๋วเดี่ยวสูงสุด 10-25% ตั๋วเดือน 30 วัน สำหรับบุคคลทั่วไปปรับขึ้น 8-10% ตั๋วนักเรียนปรับขึ้น 57% 
โครงสร้างตั๋วของ BTS เป็นตั๋วเดี่ยว 46% ตั๋วเดือนประชาชนทั่วไป 29% ตั๋วเดือนนักเรียน 8% และบัตรเติมเงิน 16%
การปรับค่าตั๋วมุ่งเน้นไปที่ตั๋วเดี่ยว และตั๋วเดือน 30 วัน สำหรับบุคคลทั่วไป (75%) ค่าตั๋วโดยรวมถูกปรับขึ้น 11.1% ตั้งแต่วันที่ 1 มิ.ย. 2556 และจะขึ้นเต็มที่เป็น 13.9% ตั้งแต่วันที่ 1 ม.ค. 2557 เมื่อตั๋วประเภทเติมเงินมีผลบังคับใช้กับอัตราใหม่นี้
สำหรับส่วนขยายสายสุขุมวิทไม่เกี่ยวและกลับลดราคาโดยส่วนขยายสายสุขุมวิท ช่วงอ่อนนุชแบริ่ง ที่กรุงเทพมหานคร เรียกเก็บ 15 บาทตลอดสาย ตั้งแต่วันที่ 1 พ.ค. 2555 นั้นไม่เกี่ยวข้องกับการปรับขึ้นราคา เพราะไม่ได้เป็นส่วนสัมปทานของบริษัท ระบบขนส่ง มวลชนกรุงเทพ หรือบีทีเอสซี ซึ่งเป็นเพียงผู้บริหารการเดินรถ อีกทั้งจะมีการลดค่าโดยสารเหลือ 10 บาทตลอดสาย ตั้งแต่วันที่ 17 พ.ค. 2556
นอกจากนี้ บัตรโดยสารเติมเงินสำหรับผู้สูงอายุวัย 60 ปีขึ้นไป BTS จะให้ส่วนลดราคาสูงสุดกว่า 50% ไม่จำกัดการเดินทาง มีผลวันที่ 1 มิ.ย. 255631 พ.ค. 2557
BTS ถือหุ้น BTSGIF 33.33% ผลการปรับขึ้นค่าตั๋วดังกล่าวคาดว่าจะทำให้ตลาดปรับประมาณการกำไรของทั้ง BTS และ BTSGIF เพิ่มได้
ทั้งนี้ แม้ว่า BTS ไม่ได้ผลดีโดยตรงเพราะได้ขายรายได้สุทธิเข้าไปยัง BTSGIF ไปแล้ว แต่การถือหุ้นอยู่ 33.33% หรือ 1 ใน 3 ของกองทุนนี้ จากที่เคยได้กำไรจากธุรกิจรถไฟฟ้าในการทำงบรวม แต่จากนี้ไปจะรับผลตอบแทนในรูปเงินปันผล
นักวิเคราะห์บริษัทหลักทรัพย์ (บล.) เมย์แบงก์ กิมเอ็ง (ประเทศไทย) คาดว่า ทิศทางการจ่ายเงินปันผลระหว่างกาลไตรมาส 3 ปี 2555/2556 หุ้นละ 0.18 บาท โดยขึ้นเครื่องหมาย XD ตั้งแต่วันที่ 2 พ.ค.
ไตรมาส 4 ปี 2555/2556 คาดว่า 0.10 บาท ประกาศประมาณปลายเดือน พ.ค. และปันผลพิเศษจากการจัดตั้ง BTSGIF คาด 0.80 บาท ประกาศเดือน ส.ค. 2556 หลังงบการเงินไตรมาสแรกปี 2556/2557 ที่ให้ผลตอบแทนเงินปันผลรวมเกือบ 12%
นักวิเคราะห์ บล.เมย์แบงก์ แนะนำซื้อ ราคาเหมาะสมหุ้นละ 12.30 บาท มูลค่าจากการดำเนินงานหลัก 10.30 บาท รวมโอกาสมูลค่าจากธุรกิจอสังหาริมทรัพย์ในอนาคตอีก 2 บาทด้วย
BTS ได้นำ BTSGIF กองทุนรวมโครงสร้างพื้นฐานกองแรกของประเทศมูลค่า 6.25 หมื่นล้านบาท เข้าจดทะเบียนในตลาดหลักทรัพย์แห่งประเทศไทย เมื่อวันที่ 19 เม.ย.ได้รับการตอบรับจากนักลงทุนดี เพราะมีความมั่นคงและเหมาะสำหรับการลงทุนในระยะยาว และสามารถให้เงินปันผลกับผู้ถือหน่วยอย่างต่อเนื่องตามการเติบโตของจำนวนผู้โดยสารเฉลี่ยปีละ 11% ปัจจุบันจำนวนผู้โดยสารได้ทำสถิติสูงสุดอยู่ที่ 7.5 แสนคนต่อเที่ยวต่อวัน โดยอนาคตจำนวนผู้โดยสารยังโตต่อเนื่อง เห็นได้จากความต้องการใช้รถไฟฟ้าตามการขยายตัวของศูนย์การค้าคอนโดมิเนียมตามแนวรถไฟฟ้า 
คีรี กาญจนพาสน์ ประธานกรรมการบริหาร BTS กล่าวว่า หากบริษัทได้รับสัมปทานขยายเส้นทางรถไฟฟ้าใหม่ มีแนวโน้มว่าบริษัทจะขยายกองทุน BTSGIF ให้มีขนาดใหญ่ขึ้น จากปัจจุบันอยู่ที่ 6.2 หมื่นล้านบาท รวมทั้งกู้เงินจากธนาคารพาณิชย์เพิ่ม เพราะการลงทุนรถไฟฟ้า 1 สาย ต้องใช้การลงทุนถึง 56 หมื่นล้านบาท 
“บริษัทได้เงินจากกองทุน BTSGIF เข้าตลาดหลักทรัพย์ ทำให้มีเงินสด 3 หมื่นล้านบาท เป็นการแสดงฐานะว่าบริษัทมีสภาพคล่องทางการเงินที่ดี ไม่มีหนี้ และพร้อมที่จะร่วมประมูลขยายการลงทุนรถไฟฟ้า หากรัฐเปิดประมูล ขณะที่ปัจจุบันมีหลายธนาคารพาณิชย์พร้อมที่จะให้การสนับสนุนการกู้เงินได้สูงถึง 1 แสนล้านบาท” 
ล่าสุด งบการเงินงวดปี 2555/2556 บริษัทมีกำไรสุทธิ 2,979 ล้านบาท เพิ่มขึ้น 41% จากงวดปี 2554/2555 
“สมบัติ เอกวรรณพัฒนา” นักวิเคราะห์ บล.ดีบีเอส วิคเคอร์ส ปรับประมาณการกำไรปี 2556/2557 และ 2557/2558 เพิ่ม 1.3% และ 2.4% ตามลำดับเพราะเงินปันผลที่ได้รับจากกองทุน BTSGIF จากการถือหน่วย 33.3% มีสมมติฐานราคาโดยสารปรับขึ้น 4% แล้ว โดยสมมติฐานที่ BTSGIF ใช้ในการประเมินเงินปันผลที่จะจ่ายให้ BTS ในงวด 2556/2557 เป็น 1,190 ล้านบาทนั้น มีสมมติฐานว่าจำนวนผู้โดยสารเป็น 6.65 แสนต่อเที่ยวต่อคน และค่าโดยสารเฉลี่ย 25.99 บาทต่อเที่ยว และค่าเฉลี่ยราคาค่าโดยสารไตรมาส 3 ปี 2555/2556 เป็น 25 บาท
“เราตั้งสมมติฐานว่าค่าโดยสารเฉลี่ยปี 2556/2557 และ 2557/2558 เป็น 26.75 บาท และ 27.50 บาทตามลำดับ
อัตราการเติบโตของกำไรหลังงวดปี 2556/2557 สูงเป็น 65% แม้ได้ขายรายได้เข้ากองทุน BTSGIF แล้วก็ตาม ส่วนปี 2557/2558 เติบโตต่อเนื่องได้อีก 15% เพราะเงินปันผลที่ได้รับจากกองทุนนั้นสูงและเพิ่มขึ้นต่อเนื่อง ดอกเบี้ยรับที่สูงประหยัดค่าใช้จ่ายการขายและการบริหารดอกเบี้ยจ่ายและภาษีเงินได้
บล.ดีบีเอส วิคเคอร์ส ยังคงแนะนำให้ซื้อหุ้น BTS ให้ราคาพื้นฐานหุ้นละ 11.34 บาท และคาดการณ์ปันผลพิเศษปี 2556/2557 ที่ 0.91 บาท หรืออัตราผลตอบแทนปันผลสูงถึง 10.2% และประเมินด้วยวิธีให้นักลงทุนยอมรับอัตราผลตอบแทนปันผลพิเศษเหลือเพียง 8% เมื่อราคาหุ้นสูงขึ้นในอนาคต ราคาปิดมีส่วนเพิ่มได้อีก 25%
“ปันผลที่สูงจะเป็นเกราะคุ้มกันไม่ให้ราคาหุ้นลงแรง ถ้าภาวะตลาดผันผวนเทียบหลักทรัพย์อื่น”